MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 91/671/EØF om indbyrdes tilnærmelse af medlemsstaternes lovgivning vedrørende obligatorisk anvendelse af sikkerhedsseler i køretøjer på under 3,5 tons

2000/0315 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 91/671/EØF om indbyrdes tilnærmelse af medlemsstaternes lovgivning vedrørende obligatorisk anvendelse af sikkerhedsseler i køretøjer på under 3,5 tons

1- BAGGRUND

Dato for fremsendelse af forslaget til Europa-Parlamentet og Rådet (dokument KOM(2000) 815 - C5-0684/2000 - 2000/0315(COD)): // 7.12.2000

Dato for Det Økonomiske og Sociale Udvalgs udtalelse: // 11.7.2001

Dato for Europa-Parlamentets udtalelse ved førstebehandlingen: // 31.5.2001

Dato for vedtagelse af Rådets fælles indstilling: // 17.6.2002

Dato for vedtagelse af den fælles holdning med kvalificeret flertal: // 14.11.2002

2- FORMÅLET MED KOMMISSIONENS FORSLAG

Kommissionens meddelelse om trafiksikkerhed fra marts 2000 (KOM(2000) 125 endelig udgave) fik en positiv modtagelse både i Europa-Parlamentets beslutning og i Rådets resolution, idet sikkerhedsseler blev fremhævet som en af de mest effektive foranstaltninger til forbedring af færdselssikkerheden. På denne baggrund har Kommissionen foreslået at udvide anvendelsesområdet for direktiv 91/671/EØF, således at alle personer i motorkøretøjer (M1, N1, M2, N2, M3, N3) skal bruge sikkerhedsseler, hvis sådanne forefindes, og så at børn skal fastholdes af en passende børnefastholdelsesanordning, når de er passagerer i personbiler og varebiler (M1- og N1-køretøjer). Det oprindelige direktiv om brug af sikkerhedsseler og børnefastholdelsesanordninger, direktiv 91/671/EØF, gælder kun for personbiler og varebiler (M1 og N1), og til trods for, at det gør anvendelse af børnefastholdelsesanordninger obligatorisk, giver det medlemsstaterne mulighed for at tillade, at børn på 3 år og derover fastholdes af en sikkerhedssele til voksne. Det giver også medlemsstaterne mulighed for at fritage børn på mindre end 3 år fra at benytte børnefastholdelsesanordninger, nemlig hvis de sidder på bagsædet og der ikke er fastholdelsesanordninger i bilen, dvs. at det oprindelige direktiv ikke pålægger forældre at anskaffe børnefastholdelsesanordninger til deres børn og benytte dem.

3- BEMÆRKNINGER TIL DEN FÆLLES HOLDNING

3.1 Generelle bemærkninger

Kommissionen konstaterer, at Rådets fælles holdning i vid udstrækning afspejler Kommissionens oprindelige forslag og Europa-Parlamentets udtalelse ved førstebehandlingen. Den fælles holdning udgør et velafbalanceret kompromis.

Rådet har godkendt alle de af Europa-Parlamentets ændringsforslag, som Kommissionen har accepteret, med undtagelse af ét, der vedrører en betragtning om, at Kommissionen skal føre en informationskampagne sideløbende med lovgivningsarbejdet. Selv om Rådet ikke accepterede denne betragtning, fortsætter Kommissionen aktivt sine kampagner for brug af sikkerhedssele, i både personbiler og erhvervskøretøjer.

3.2 Opfølgning af Europa-Parlamentets ændringsforslag

Europa-Parlamentet udtalte sig positivt om Kommissionens forslag og ønskede at styrke nogle af bestemmelserne. Europa-Parlamentets ændringsforslag angår først og fremmest de praktiske aspekter af håndhævelse og brug.

a) De af Europa-Parlamentets ændringsforslag, som Kommissionen har accepteret, og som er indarbejdet i Rådets fælles holdning

Følgende af Europa-Parlamentets ændringsforslag er godkendt af Kommissionen og indarbejdet i Rådets fælles holdning

- Europa-Parlamentets ændringsforslag til artikel 2, stk. 1, første og andet afsnit, hvorved definitionen af et barn, der skal benytte en børnefastholdelsesanordning, ændres fra en alder på højst 12 år og en vægt på 36 kg eller derunder til en alder på højst 12 år og en højde på 150 cm eller derunder. Selv om det ved opdeling af børn efter størrelse kan forsvares at benytte deres vægt, synes det mere hensigtsmæssigt at bruge deres højde.

- Fravigelserne fra direktivets bestemmelser findes i artikel 6. Europa-Parlamentet udvider bestemmelserne heri til også at omfatte det særlige tilfælde, hvor busser (herunder minibusser) kan benyttes til lokal befordring i byområder og brug af sikkerhedsseler derfor ikke synes påkrævet.

- I en ny artikel giver Europa-Parlamentet Kommissionen til opgave at forelægge en rapport om gennemførelsen af direktivet. Rapporten skal indeholde en vurdering af den teknologiske udvikling inden for fastholdelsessystemer, især hvad angår automatisk deaktivering af en airbag ved forsædet (betegnet "udvikling af mere brugervenlige airbagsystemer"), når der benyttes en bagudvendende barnestol. I artiklen ønskes det, at rapporten om nødvendigt skal ledsages af et ændret forslag. Den fælles holdning ønsker, at Kommissionen fortsætter med at gennemføre undersøgelser af beskyttelsen af personer i køretøjer, forelægger en rapport om spørgsmålet og nedsætter et udvalg for tilpasning af direktivet til den tekniske udvikling. I øjeblikket har Kommissionen som led i EuroNCAP-programmet en vurdering i gang af bedre airbag-deaktiveringssystemer.

b) De af Europa-Parlamentets ændringsforslag, som ikke er indarbejdet i den fælles holdning

Følgende af Europa-Parlamentets ændringsforslag er ikke indarbejdet i Rådets fælles holdning:

- I en ny betragtning ønskede Europa-Parlamentet, at Kommissionen sideløbende med lovgivningsarbejdet skulle gennemføre en oplysningskampagne, hvor der advares mod følgerne af ikke at deaktivere airbags ved forsædet, hvis der benyttes en bagudvendende barnestol. Rådet har ganske vist ikke godkendt ændringsforslaget, men Kommissionen har fulgt spørgsmålet op med EuroNCAP-kampagnen og medvirker dermed aktivt til at forbedre airbagadvarslerne og realisere det endelige mål, som er automatisk deaktivering. Kommissionen agter desuden at følge lovgivningen op med kampagner for brug af sikkerhedsseler og barnestole.

- Europa-Parlamentets ændringsforslag til artikel 2 ville kræve, at fabrikanterne tydeligt angav, hvilke børnefastholdelsesanordninger der egner sig til og let kan monteres i deres køretøjer. Det er uomtvistet, at nogle børnefastholdelsesanordninger er lettere at bruge og montere end andre, men de pågældende anordninger er alle klassificeret som værende "til universalbrug" som defineret i FN/ECE-regulativ nr. 44.03, og de er derfor godkendt til brug i alle biler. Kommissionen er samtidig klar over, at børnefastholdelsesanordninger kan blive bedre, og vil gå ind for et program for vurdering af børnefastholdelsesanordninger, som skal klassificere sådanne anordninger efter, hvor lette de er at bruge, hvor lette de er at montere, og hvor god beskyttelse de giver ved kollision. Man er ved at oprette et konsortium, der skal tage sig af vurderingen af børnefastholdelsesanordninger og informationsformidlingen.

3.3 Nye punkter, som Rådet har indført, og Kommissionens holdning til dem

Kommissionens oprindelige forslag var udarbejdet i samme ånd som det oprindelige direktiv, nemlig at alle personer i motorkøretøjer skal benytte de monterede sikkerhedsseler, og at alle de relevante børn skal fastholdes af en passende børnefastholdelsesanordning. Det blev ikke forsøgt at gøre detaljerede overvejelser af mere praktisk art, såsom at det lejlighedsvis kan være nødvendigt at transportere flere personer, end der er sikkerhedsseler eller børnefastholdelsesanordninger til, eller at det i praksis kan være vanskeligt at anbringe børnefastholdelsesanordninger i meget små biler. Den fælles holdning, som Rådet har vedtaget, afspejler i vid udstrækning Kommissionens oprindelige forslag, men indeholder en række detaljerede præskriptive ændringer, fravigelser og undtagelser, som vedrører de praktiske aspekter af sikkerhedsmæssig og håndhævelsesmæssig art, hvilket skulle lette gennemførelsen i den nationale lovgivning.

Den fælles holdning indeholder således følgende ændringer i forhold til Kommissionens forslag:

Af de betragtninger, der svarer til de ændrede artikler:

- Betragtning 7 og 8 i det oprindelige forslag er samlet i en ny betragtning 7. Efter Kommissionens opfattelse gør det teksten klarere.

- Der er tilføjet en betragtning 8, som omhandler de forskellige undtagelser fra direktivets bestemmelser. Det understøtter Europa-Parlamentets førstebehandling og Kommissionen kan give sin tilslutning.

- Betragtning 9 er ændret, hvilket efter Kommissionens opfattelse gør teksten klarere.

- Betragtning 10 er ændret. Betragtningen omhandler stadig brug af sikkerhedsseler i M2- og M3-køretøjer, men nævner nu undtagelsen fra medlemsstaternes pligt til at kræve, at børn under 3 år benytter sikkerhedssele. Det pålægges Kommissionen at undersøge denne situation og om nødvendigt fremkomme med en ny ændring. Da betragtningen hænger sammen med den godkendte ændring af artikel 2, stk. 2, kan Kommissionen godkende den.

- Betragtning 11 og 12 omhandler behovet for at holde lovgivningen a jour med den tekniske udvikling, især hvad angår børnefastholdelsesanordninger. Betragtningerne hører sammen med den nye artikel 7 om tilpasning til den tekniske udvikling og kan godkendes af Kommissionen. Derved imødekommes Europa-Parlamentets ønske om, at Kommissionen udarbejder en rapport om den tekniske udvikling.

- Den oprindelige betragtning 12 er indarbejdet i betragtning 9, hvilket Kommissionen kan acceptere.

Og af artiklerne selv:

- Artikel 1, nr. 1, ændrer direktivets titel, så den kommer til at svare til indholdet i det nye ændrede direktiv. Det kan Kommissionen naturligvis acceptere.

- Artikel 1, nr. 2, tilpasser det oprindelige direktivs artikel 1, idet der i stk. 1, 2 og 3 foretages mindre ændringer af formuleringen, som Kommissionen kan acceptere.

- Artikel 1, nr. 3, erstatter det oprindelige direktivs artikel 2 og udvider i dens stk. 1, litra a, nr. i, direktivets anvendelsesområde, således at alle børn, der transporteres i N2- og N3-køretøjer, skal anvende børnefastholdelsesanordningerne, hvis sådanne forefindes, og så at alle børn på under 3 år skal anvende en egnet børnefastholdelsesanordning. Kommissionen anser dette for at være en fordelagtig tilføjelse. Ligeledes ændres definitionen af "barn" i det oprindelige forslag fra en alder på op til 12 år og en vægt på højst 36 kg til en alder på op til 12 år og en legemshøjde på under 150 cm. Denne ændring er i overensstemmelse med Europa-Parlamentets udtalelse og acceptabel for Kommissionen. Endvidere kan medlemsstaterne ifølge artikel 2, stk. 1, litra a, nr. ii, på deres område tillade, at børn med en legemshøjde på over 135 cm anvender en voksensikkerhedssele i stedet for en børnefastholdelsesanordning. Kommissionen kan godkende denne ændring, da det ikke forringer sikkerheden for børn, og en højdegrænse på 135 cm svarer bedre til vægtgrænsen på 36 kg i Kommissionens oprindelige forslag. Artikel 2 ændres endvidere således, at børn i hyrevogne skal anvende en egnet børnefastholdelsesanordning. Hvis en sådan ikke findes, må barnet dog ikke sidde på forsædet. Dette er en positiv tilføjelse til det oprindelige forslag og i overensstemmelse med Europa-Parlamentets førstebehandling, og den kan accepteres af Kommissionen.

- I artikel 1, nr. 3, indsættes der endvidere i artikel 2 et nyt stk. 2 om transport af børn i M2- og M3-køretøjer. Artikel 2, stk. 2, litra a, kræver, at personer på over 3 år skal anvende sikkerhedsseler, når sådanne forefindes. Følgelig tillades medlemsstaterne at undtage børn på under 3 år fra kravet om anvendelse af sikkerhedsseler i M2- og M3-køretøjer. Dette har Kommissionen tilsluttet sig; den undersøger spørgsmålet yderligere og fremsætter eventuelt nødvendige forslag om ændring. Spørgsmålet er omhandlet i artikel 7.

- Ifølge artikel 1, nr. 4, udgår det oprindelige direktivs artikel 4, hvilket Kommissionen kan acceptere.

- I artikel 1, nr. 5, ændres artikel 6 i direktiv 91/671/EØF, som omhandler forskellige undtagelser fra direktivets bestemmelser. Det erkendes, at der ikke i alle biler kan monteres 3 børnefastholdelsesanordninger på bagsædet, og det tillades i så fald, at børn på over 3 år kan anvende voksensikkerhedsselen, mens børn under denne alder skal benytte en korrekt børnefastholdelsesanordning. Det kan Kommissionen acceptere.

- Artikel 1, nr. 5, tillader endvidere, at børn over 3 år kan anvende voksenselen i personbiler og varebiler, hvis der er tale om lejlighedsvis befordring over korte afstande. Kommissionen erkender, at der må tages højde for sådan lejlighedsvis befordring, og at ændringen ikke vil skade sikkerheden lige så meget som alternativet kan, nemlig at barnet ikke transporteres.

- Endelig tages der artikel 1, nr. 5, højde for særlige kørselsforhold for lokal befordring med M2- og M3-køretøjer. Denne tilføjelse er i overensstemmelse med Europa-Parlamentets ændringsforslag og acceptabel for Kommissionen.

- Artikel 1, nr. 6, indsætter i den oprindelige tekst en artikel 6a om mulighed for en femårig fritagelse, hvorefter der i M2- og M3-køretøjer kan befordres flere børn, end der er siddepladser med sikkerhedssele. Dette kan Kommissionen acceptere af hensyn til et samlet kompromis, men den vil indrømme sådanne fritagelser med største varsomhed.

- I artikel 1, nr. 6, indsættes endvidere i den oprindelige tekst en artikel 6b om mulighed for en midlertidig fritagelse i seks år, hvorefter der kan befordres flere personer i M1- og N1-køretøjer, end der er disponible sikkerhedsseler. Også dette kan Kommissionen acceptere af hensyn til et samlet kompromis, men den vil indrømme sådanne fritagelser med største varsomhed.

- I artikel 1, nr. 7, erstattes den oprindelige artikel 7 med artikel 7a, som kræver, at Kommissionen fortsætter sine undersøgelser vedrørende sikkerheden for personer i køretøjer, især de forskellige fritagelser fra direktivets bestemmelser, og forelægger en rapport for Rådet og Europa-Parlamentet. Det kan Kommissionen acceptere.

- I artikel 1, nr. 7, indsættes endvidere en artikel 7b, som nedsætter et udvalg, der kan tilpasse direktivet til den tekniske udvikling. Det kan Kommissionen acceptere.

- Artikel 2 kræver, at direktivet skal gennemføres inden 3 år efter dets ikrafttræden. Det kan Kommissionen acceptere af hensyn til opnåelse af fuld tilslutning til forslaget.

4- KONKLUSION

Kommissionen støtter den fælles holdning som værende et betydeligt skridt fremad i retning af større trafiksikkerhed i EU og afgiver en positiv udtalelse om den fælles holdning som helhed. Kommissionen agter dog at være meget varsom med at godkende fritagelser i medfør af artikel 6a og 6b.